
organisering av arbeidet med kommersialisering av forskningsresultater 

Denne saken gjelder organisering av arbeidet med kommersialisering av forskningsresultater ved Universitetet i Tromsø, dvs spørsmål om videreføring av Kommersialiseringsutvalget (KU) og inngåelse av samarbeidsavtale mellom UiTø og TTO Nord AS. 

1. Bakgrunn

Næringsmessig utnyttelse av forskningsresultater fra universiteter og høgskoler har fått stadig større oppmerksomhet de siste årene. Ved endring av universitets- og høgskoleloven i 2002 ble det slått fast at universiteter og høgskoler har et særlig ansvar for å legge forholdene til rette for at forskningsresultater blir utnyttet slik at de på en best mulig måte kommer samfunns- og næringsliv til gode. Endringen av arbeidstakeroppfinnelsesloven 1. januar 2003, der det såkalte ”lærerunntaket” ble fjernet, fikk stor betydning for universiteter og høgskoler. Endringen innebar at institusjonene, i kraft av å være arbeidsgivere, fikk overført rettigheter knyttet til de ansattes patenterbare forskningsresultater. Institusjonene måtte finne en måte å organisere dette arbeidet på. Nå, nærmere tre år senere, har alle universitetene funnet løsninger tilpasset lokale forhold. De fleste har opprettet såkalte teknologioverføringskontorer (Technology Transfer Office - TTO). 

UiTø ble med i Forskningsrådets FORNY-program i 2001, og har ved hjelp av disse midlene drevet såkalt ”infrastrukturarbeid”, dvs holdningsskapende aktiviteter, informasjonsvirksomhet, entreprenørskapsutdanning og lignende for å forsøke å generere ideer som kunne vurderes kommersialisert av NorInnova AS (tidl. Forskningsparken i Tromsø AS), et datterselskap i Norut-gruppen AS. FORNY-arbeidet ble drevet av en ansatt ved Sentraladministrasjonen med støtte fra kontaktpersoner ved de tre realfagsfakultetene. Da nevnte lovendring kom, ble denne funksjonen definert som UiTøs TTO (sak S 50-03), og et Kommersialiseringsutvalg ble vedtatt opprettet (sak S 53-03). Utvalget hadde bl.a. som oppgave å fatte vedtak i saker som omhandlet rettigheter til ansattes patenterbare oppfinnelser, jf punkt 2 nedenfor. 

I tiden som fulgte viste det seg at  rollefordelingen mellom UiTøs TTO og aktører i randsonen var uklar, og at arbeidsområder, finansiering osv til dels var overlappende. Norut Medisin og Helse AS (Norut MH) fungerte som TTO for Universitetssykehusets (UNN) ansatte. Disse har ikke sjelden også tilsettingsforhold ved UiTø. NorInnova arbeidet også opp mot enkeltpersoner og fagmiljøer ved UiTø. Erfaringene med denne ”direktekontakten” var imidlertid blandete fra forskernes side. Systemet fungerte m.a.o. ikke godt, og da Forskningsrådet ba universitetene om å ta et regionalt ansvar for kommersialiseringsarbeidet og Utdannings- og forskningsdepartementet og Helsedepartementet ba de samme å rydde opp i uklare forhold i forbindelse med rettighetsspørsmål og delte stillinger mellom universiteter og universitetssykehus, ble en annen organisering påkrevet. 

Universitetsstyret besluttet i sak S 40-04 at det skulle opprettes et felles selskap med de mest sentrale aktørene i randsonen: UNN og Norut Gruppen, da særlig datterselskapene Norut MH og NorInnova. Opprettelsen av selskapet ble endelig vedtatt 10. mars 2005 (sak S 13-05). TTO Nord AS ble formelt etablert 15. april 2005, ved en omdanning av Norut MH. UiTø er majoritetseier med 51 % av aksjene, mens Norut Gruppen og UNN har like store eierandeler. TTO Nords målsetting er å ”øke verdiskapingen ved å bidra til at ideer fra nordnorske FoU-institusjoner omsettes til samfunn og næringsliv.” Selskapet skal være et ressurs-/kompetansesenter innen kommersialisering av FoU-resultater i Nord-Norge og forvalte UNN og UiTø sine porteføljer (eierandeler i firmaer, patenter, lisenser mv) på vegne av eierne. (For mer informasjon, se www.ttonord.no). 

UiTø og TTO Nord har et nært samarbeid om kommersialiseringsarbeidet, og dette må formaliseres i en samarbeidsavtale. Avtales innhold, blant annet med definering av oppgaver og ansvar mellom partene, har nær sammenheng med spørsmålet om videreføring av Kommersialiseringsutvalget, dets sammensetning og mandat. Begge sakene ble lagt frem for utvalget i møte 29. november 2005. Saksfremlegg og referat er vedlagt.

2. Kommersialiseringsutvalgets framtid

Kommersialiseringsutvalget ved UiTø ble opprettet av universitetsstyret 6. desember 2003 (sak S 53-03). Virkeperioden er to år, dvs fram til 31.12.2005. KU består av seks faste vitenskapelige ansatte og en mastergradsstudent. Styret har vedtatt at mandat og sammensetning skal evalueres innen utgangen av 2005. KU har i dag følgende mandat:

· fatte vedtak om hvorvidt Universitetet skal overta rettighetene til patenterbare oppfinnelser gjort av ansatte ved Universitetet 

· ta stilling til rettighetsforhold til patenterbare oppfinnelser gjort av ansatte ved institusjonen, jf. bestemmelsene i Arbeidstakeroppfinnelsesloven. 
· være et rådgivende organ og bidra til utarbeidelse av generelle retningslinjer innenfor forskningsbasert nyskaping og kommersialisering av forskning.
Mer informasjon finnes på www.uit.no/tto.
Toårsperioden er snart over, og utvalget har drøftet utvalgets fremtid i møte 29. november d.å. I diskusjonen kom det frem at det er vanskelig å komme med en ”klar anbefaling” så lenge man ikke har inngående kjennskap til de erfaringene som er gjort ved de andre universitetene. Det ble videre hevdet at to år og fire møter ikke er tilstrekkelig til å evaluere utvalget på en grundig måte. 

Følgende konklusjoner/anbefalinger ble vedtatt:

1. KU anbefaler Universitetsstyret å ikke legge ned utvalget.

2. Man bør diskutere størrelsen på utvalget. Om man velger å beholde dagens størrelse, bør ordningen med et Arbeidsutvalg formaliseres.

3. Større administrative ressurser må gjøres tilgjengelig.

4. KU bør ta seg av mer enn bare rettighetsforvaltning som reguleres av Arbeidstakeroppfinnelsesloven. Det er viktig at KU også får en rådgivende funksjon overfor Universitetets administrasjon og ansatte, samt TTO Nord. Mandatet bør altså ikke innskrenkes. KU ber Universitetsstyret vurdere de forslagene som ble fremsatt av KU-leder i den foreløpige orienteringen til Universitetsstyret i juni 2005. Disse var:

· om hvordan kan og skal Universitetets forskere best benyttes til inntektsbringende eksterne oppdrag innen forskning og undervisning/formidling, 

· hvordan kan og skal Universitetets laboratorier og annen infrastruktur brukes til eksterne oppgaver/oppdragsforskning og 

· hvordan kan og skal Universitetssystemet best utvikle et apparat for veiledning av forskere for å bidra til hurtigere og bedre kommersialisering.
5. KU ber Universitetsstyret vurdere å forlenge funksjonstiden med ett år. Dette vil gi utvalget mer tid til å gi en grundig evaluering og gjennomgang.

Det vises til saksfremlegg/referat fra møte 29. november 2005. 

3. Samarbeidsavtalen mellom UiTø og TTO Nord AS

Utkastet til samarbeidsavtale definerer partenes oppgaver og ansvar, jf vedlegg 3. Inngåelsen av en slik avtale er et premiss for finansiering fra Norges Forskningsråd (FORNY). Videre krever Riksrevisjonen at Universitetet inngår avtaler med selskaper/institusjoner i randsonen. 

Universitetsdirektøren og administrasjonen i TTO Nord har samarbeidet om innholdet i avtaleutkastet. Utkastet har vært behandlet av styret i TTO Nord, og universitetsledelsen og styreleder og adm.dir. i TTO Nord har hatt et møte hvor blant annet avtalen ble drøftet. Det er enighet om avtalens innhold. KU er gitt anledning til å uttale seg om avtalen. Det vises til referat fra møte 29. november, vedlegg 2. KUs merknader er innarbeidet i vedlagte avtaleutkast. 

Avtalen erstatter delvis tidligere inngått avtale om kommersialisering av forskningsresultater mellom UiTø, Norut Gruppen AS og NorInnova AS (sak S 58-03, ref 200103664-10).

4. Universitetsdirektørens vurderinger

Arbeidet med kommersialisering av forskningsresultater er, for institusjonen, et relativt nytt område. Universitetsdirektøren har derfor forståelse for at KU finner det vanskelig å gi en grundig evaluering etter bare to år. Universitetsdirektøren konstaterer imidlertid at utvalget selv vurderer det som hensiktsmessig å videreføre KU. Universitetsdirektøren er enig i dette. En av de viktigste grunnene til å opprette KU, var i sin tid at det var et behov for en instans som kunne behandle saker om patenterbare oppfinnelser. Det er viktig at den instansen som skal ta beslutning om Universitetet skal overta rettighetene til et patent og for øvrig ta stilling til rettighetsforhold til patenterbare oppfinnelser gjort av ansatte, har de ansattes tillit. Et utvalg hvor ansatte er representert, bidrar til en slik tillit.

Når det gjelder mandatet slutter universitetsdirektøren seg delvis til KUs anbefaling. Mandatet bør ikke bare omfatte saker om patenter. Det blir stadig viktigere med fastsatte rutiner, retningslinjer og strategier for kommersialisering og nyskaping, og universitetsdirektøren vil anbefale KU som et rådgivende organ for Universitetsstyret og Universitetsdirektøren innen dette området. Prikkpunkt 1 og 2 i dagens mandat bør videreføres som de står, og prikkpunkt 3 bør utvides noe, fra ”være et rådgivende organ og bidra til utarbeidelse av generelle retningslinjer innenfor forskningsbasert nyskaping og kommersialisering av forskning” til ”være et rådgivende organ og bidra til utarbeidelse av generelle retningslinjer og strategier innenfor forskningsbasert nyskaping og kommersialisering av forskning”. Universitetsdirektøren mener dette vil kunne omfatte den type saker/områder som er nevnt i de kursiverte punktene under punkt 2 ovenfor.
Effektivitets- og ressursmessige hensyn taler for å ha færre medlemmer i KU. Universitetsdirektøren mener generelt det er viktig å begrense ressursbruken til råd og utvalg ved Universitetet. Når det gjelder KU mener Universitetsdirektøren imidlertid at det, i den fasen vi nå er i, tjener saksfeltet at utvalget representerer brede fagmiljøer ved Universitetet. Et bredt sammensatt utvalg vil lettere gi legitimitet i fagmiljøene til utvalgets beslutninger. Universitetsdirektøren foreslår derfor at dagens sammensetning med 7 medlemmer, hvorav én student, videreføres. KUs arbeidsutvalg bør formaliseres, slik KU selv ber om.

Videre foreslås det at funksjonstiden til det sittende utvalget forlenges med ett år. Etter de omorganiseringer som har vært i forbindelse med bl.a. opprettelsen av TTO Nord, er det en fordel om den delen av kommersialiseringsapparatet som KU representerer, holdes stabil en periode.

Ved opprettelsen av utvalget mente studentene seg godt nok representert med kun én representant i utvalget, selv om de etter loven har krav på to representanter. Dette foreslås videreført. Universitetsledelsen bør gis fullmakt til å oppnevne studentrepresentant så snart denne er foreslått av Studentstyret.

Universitetsdirektøren har vurdert om utvalget bør ha ett eller flere eksterne medlemmer, men har kommet fram til at dette bør vurderes senere når perioden for det sittende utvalget er gått ut.
KU har også påpekt behov for administrative ressurser. I sentraladministrasjonen er det særlig én person tilknyttet kommersialiseringsarbeidet. Hun har fått frigjort arbeidstid ved opprettelsen av TTO Nord AS. Dermed er økte administrative ressurser tilgjengelig.

Når det gjelder samarbeidsavtalen mellom UiTø og TTO Nord AS, vises det til at denne er grundig bearbeidet av administrasjonene samt også KU. Avtalen konkretiserer oppgavedeling og ansvarsplassering i samsvar med intensjonene bak opprettelsen av selskapet. Avtalen bør jevnlig evalueres, jf punkt 7 i avtalen. Universitetsdirektøren vil også påpeke at det for hvert kommersialiseringsprosjekt TTO Nord involverer seg i, vil det bli utarbeidet en egen avtale for det konkrete prosjektet som definerer ansvarsområder til de involverte parter.

Innstilling til vedtak:

1. Kommersialiseringsutvalget opprettholdes med dagens sammensetning med seks vitenskapelige ansatte og én mastergradsstudent. 

2. Kommersialiseringsutvalget skal:

· fatte vedtak om hvorvidt Universitetet skal overta rettighetene til patenterbare oppfinnelser gjort av ansatte ved Universitetet 

· ta stilling til rettighetsforhold til patenterbare oppfinnelser gjort av ansatte ved institusjonen, jf. bestemmelsene i arbeidstakeroppfinnelsesloven
· være et rådgivende organ og bidra til utarbeidelse av generelle retningslinjer og strategier innenfor forskningsbasert nyskaping og kommersialisering av forskning.
3. Utvalget kan, om det finner det ønskelig, opprette et arbeidsutvalg som behandler saker som ikke kan vente til ordinært møte i Kommersialiseringsutvalget. Arbeidsutvalget skal i så fall bestå av leder, nestleder og ett medlem som utpekes av utvalget.

4. Det sittende kommersialiseringsutvalgets funksjonstid forlenges med ett år. Dersom noen utvalgsmedlemmer ønsker seg løst fra vervet, gis universitetsledelsen fullmakt til å oppnevne nye medlemmer. Universitetsledelsen gis også fullmakt til å oppnevne studentrepresentant.

5. Universitetsstyret slutter seg til utkast til samarbeidsavtale om idésøk, idéutvikling og forvaltning i forbindelse med kommersialisering av forskningsresultater mellom Universitetet i Tromsø og TTO Nord AS og gir universitetsdirektøren fullmakt til å sluttforhandle avtalen.

                                                             Tromsø, 05.12.2005

	Jan Larsen
	

	universitetsdirektør
	Håvard Bekkelund

	
	personal- og økonomidirektør

